Mestské zastupiteľstvo v Žiline na základe zák. č. 369/90 zb. o obecnom zriadení v znení neskorších predpisov a na základe zákona 583/2004 Z. z. o rozpočtových pravidlách vydáva toto všeobecne záväzné

NARIADENIE

o podmienkach poskytovania dotácií  právnickým a fyzickým osobám, pôsobiacim na území mesta Žilina.

č. 6/2005

Čl. 1

Úvodné ustanovenia

1.	Účelom tohoto nariadenia je upraviť postup pri poskytovaní dotácií  jednotlivým subjektom.
2.	Dotácie môžu byť poskytované fyzickým a .právnickým osobám len za predpokladu, že majú sídlo alebo trvalý pobyt  na území mesta.
3.	Poskytovanie dotácií je viazané na preukázanie opodstatnenosti takéhoto poskytnutia.

PRVÁ ČASŤ

Poskytovanie dotácií a finančných výpomocí

Čl. 2

Všeobecné podmienky

Dotácie možno poskytnúť fyzickým a   právnickým osobám:
-	len na podporu všeobecne prospešných služieb alebo verejnoprospešných účelov, 
-	pokiaľ nemajú nedoplatky na daniach a poplatkoch voči poskytovateľovi,
-	na podporu podnikania  a zamestnanosti.

Čl. 3

Žiadosť

1.	Dotácie sa poskytujú:
a) 	na základe písomnej žiadosti, 
b)	z vlastného podnetu mesta, príp. ním zriadených subjektov.

2. 	Písomná žiadosť o poskytnutie dotácie  musí obsahovať minimálne:
- 	presné označenie žiadateľa doložené dokladmi,
- 	špecifikáciu predmetu, na ktorý sa dotácia  má poskytnúť,
- 	rozsah dotácie,
- 	časové použitie dotácie.
	K žiadosti je potrebné doložiť aj doklady, osvedčujúce horeuvedené skutočnosti.
3. 	Mesto skúma z vlastnej iniciatívy možnosti poskytovania dotácií  pre vybrané subjekty, a to v nasledovných oblastiach:
- 	zdravotníctvo,
-  	školstvo,
- 	sociálna oblasť,
- 	telesná výchova, šport,
- 	kultúra,
- 	občianske a záujmové združenia,
- 	charita, cirkev.

Čl. 4

Účel použitia dotácií

1.	Použitie dotácií je viazané na dve oblasti:
a)	na konkrétne akcie,
b)	na vopred určené okruhy potrieb.
Pod konkrétnymi akciami rozumieme akcie investičného aj neinvestičného charakteru realizované na území mesta.
Pod vopred určenými okruhmi potrieb v podmienkach mesta rozumieme najmä:
-	zabezpečenie zdravotníckych služieb,
-	zabezpečenie rozvoja školstva a vzdelanosti,
-	podpora telesnej výchovy, športu a mládežníckych organizácií,
-	podpora charity,
-	podpora cirkví,
-	ochrana majetku a bezpečnosti obyvateľov, podpora zníženia kriminality.

Čl. 5

Poskytovanie dotácií

1.	O poskytnutí dotácie rozhoduje primátor a je povinný priebežne informovať poslancov o poskytnutých dotáciách, na základe návrhu príslušnej komisie mestského zastupiteľstva. 

DRUHÁ ČASŤ

Forma poskytovania dotácií

Čl. 6

1.	Dotácie sa poskytujú na základe písomnej dohody, priamym poukázaním na účet v peňažnom ústave, resp. výplatou cez pokladňu do výšky 5 000,– Sk.
2.	Písomná dohoda o poskytnutí dotácie musí obsahovať minimálne nasledovné údaje:
-	forma poskytnutia,
-	výšku dotácie,
-	účelové vymedzenie použitia dotácie,
-	záväzok vrátiť dotáciu v prípade, že sa nepoužije na účel uvedený v písomnej dohode,
-	spôsob kontroly.
3.	Písomnú dohodu za mesto podpisuje primátor.

TRETIA ČASŤ

Spoločné a záverečné ustanovenia

Čl. 7

1.	Dotácie podliehajú ročnému zúčtovaniu s rozpočtom mesta.
2.	Každoročne Mestské zastupiteľstvo v Žiline stanovuje rozsah finančných prostriedkov určených pre dotácie.
	Tento rozsah možno meniť, pokiaľ sa ukáže, že dotácia je potrebná na zabezpečenie 	verejnoprospešných činností.
   
Účinnosť

Ruší sa Nariadenie Mesta č. 4/1995.

Toto nariadenie bolo schválené na zasadnutí Mestského zastupiteľstva v Žiline dňa 12. 12. 2005, bolo vyvesené na úradnej tabuli mesta Žilina a nadobúda účinnosť 01. 01. 2006.

									Ing. Ján Slota, v. r.
								          primátor mesta Žilina